Identikit van “pangaman” uitgereikDie polisie in Middelburg, Mpumalanga, het ŉ identikit uitgereik van ŉ persoon wat Deon van der Merwe en sy vriendin Catharina Fourie glo op 7 Maart by die Pienaardam-vakansieoord met ŉ panga aangeval het. Die Middelburg Observer-koerant het Dinsdag berig dat Fourie saam met ŉ spesialis gewerk het om die identikit saam te stel. Sy het aan die koerant gesê haar aanvaller se gesig is soos ŉ foto in haar geheue ingebrand, en sy is oortuig dit is die “pangaman”. Die koerant het ook ŉ foto van een van die vermeende aanvallers aan haar gewys, waarna sy die verdagte uitgeken het as die persoon wat Van der Merwe glo met ŉ hamer bewusteloos geslaan het. Maroela Media het vroeër berig die egpaar is vroeg dié Vrydagoggend deur ŉ groep van ses mans aangeval wat by hul vakansiehuis ingebreek het. ŉ Brandende voorwerp is in die huis gegooi en het die egpaar uit die huis gedwing. Die rook het die hut gevul en toe die twee persone vars lug gaan soek het, is hulle aangeval. Die aanvallers het selfone en ŉ beursie gebuit. Klik hier om meer te lees. Die “hamerman” wat Fourie uitgeken het, is moontlik die naweek in hegtenis geneem. Die Middelburg-polisiestasie kon nie onmiddellik vir kommentaar bereik word om dit te bevestig nie. Enigiemand wat die persoon op die identikit herken kan adj. Tobias Mogadime by 079 878 7941 bel. Bron: Middelburg Observer